
УВАЖАЕМИ ГОСПОДИН ИВАНОВ,
Във връзка с общественото обсъждане на цитирания нормативен акт и след съгласуването му с експерти от общините Ви предоставяме следното становище:
I.Принципни коментари:
НСОРБ подкрепя проекта на нормативния акт и създаването на институционална рамка за организация и координация на подготовката на Плана за национално и регионално партньорство на Република България за периода 2028–2034 г. (ПНРП). Положително оценяваме предвиденото участие на Сдружението и на Регионалните съвети за развитие в работната група и тематичните подгрупи като възможност за отчитане на местните и регионалните потребности при определянето на приоритетите и мерките в Плана.
Същевременно считаме, че проектът следва да бъде допълнен с изрични разпоредби за взаимодействие между работната група и тематичните подгрупи, в т.ч. и между отделните тематични подгрупи. Предвидените техни функции е необходимо да бъдат подкрепени с механизъм за взаимен обмен на информация. Това ще създаде условия за съгласуваност между отделните глави на ПНРП и за своевременно обсъждане на въпросите, засягащи повече от една негова тематична област.
Удачно е да се предвиди и нарочна регулация, съгласно която работната група и всяка от тематичните подгрупи, да разработят и одобрят вътрешни правила за работа. В тях следва да се регламентират организацията на изпълнение на функциите им, участието на членовете и техните заместници, сроковете, начинът и редът за свикване и провеждане на заседанията, предоставянето на дневния ред и материалите, представянето и разглеждането на 
С оглед осигуряването на публичност и максимална прозрачност, както и предвид очаквания обем, широкия тематичен обхват и значението на бъдещия ПНРП, настояваме минималният срок за общественото му обсъждане да бъде 30 дни. Този по-дълъг срок, ще даде възможност на общините и останалите заинтересовани страни, да извършат задълбочен преглед на проекта на така важния документ, на чиято база ще се програмира значителен по обем финансов ресурс, да обсъдят предложенията си и да подготвят аргументирани становища.
I.Конкретни коментари и предложения:
1. С оглед принципните ни коментари, предлагаме към чл. 5 да се създаде нова ал. 4 със следното съдържание: „(4) При изпълнение на функциите си тематичните работни групи по ал.1 взаимодействат помежду си, както и с работната група по чл. 2, ал. 1, като регулярно обменят информация по напредъка в разработването на ПНРП и съответните му глави.“;
2. Предлагаме нов чл. 6 със следното съдържание:
„Чл. 6. (1) Работната група по чл. 2, ал. 1 и всяка от тематичните подгрупи по чл. 4, ал. 2 разработват и одобряват на първото си заседание вътрешни правила за работа.
(2) Вътрешните правила уреждат функциите, съставите и организацията на дейността на работната група и на съответната тематична подгрупа в съответствие с постановлението и със заповедите по чл. 2, ал. 6 и чл. 4, ал. 8 и 9.“
Досегашните чл. 6–10 се преномерират съответно като чл. 7–11. 
Мотиви: Вътрешните правила ще осигурят предвидимост и яснота на процедурите, равнопоставено и ефективно участие на членовете и проследимост на решенията. Съобразяването им с постановлението и заповедите за определяне на съставите ще предотврати противоречия с вече установените функции и представителство.
3.Предлагаме в чл. 9, ал. 2 думите „14 дни“ да се заменят с „30 дни“, като разпоредбата придобие следната редакция: „(2) Срокът за предложения и становища по проекта, публикуван за обществена консултация, е не по-кратък от 30 дни.“
Мотиви: Минималният 30-дневен срок съответства на мащаба и тематичния обхват на ПНРП и ще осигури реална възможност за анализ и подготовка на обосновани предложения от общините и останалите заинтересовани страни.
Като се надяваме становището ни да бъде взето предвид при финализирането на нормативния акт, оставам 
	
С уважение,
			
	Силвия Георгиева
	Изпълнителен директор

